টোল প্লাজায় সেনা মোতায়েনের বিরুদ্ধে আইনি পদক্ষেপ করে কেন্দ্র-বিরোধী লড়াইকে আদালতে টেনে নিয়ে যাওয়ার ইঙ্গিত দিয়েছেন মুখ্যমন্ত্রী মমতা বন্দ্যোপাধ্যায়। তবে লড়াই সত্যিই আদালত পর্যন্ত গড়ালে রাজ্যের বিড়ম্বনাই বাড়তে পারে বলে মনে করেন কলকাতা হাইকোর্টের আইনজীবীদের একাংশ। আইনি লড়াইয়ের বিষয়টি ফের বিবেচনা করা উচিত বলেই মত তাঁদের। 
আইনি লড়াইয়ে রাজ্যের কাণ্ডারি হওয়ার কথা অ্যাডভোকেট জেনারেল জয়ন্ত মিত্রের। পদাধিকার বলে তিনিই রাজ্যের প্রশাসনিক আইনি পরামর্শদাতা। মামলার বিষয়ে তাঁর অবশ্য কিছুই জানা নেই বলে মন্তব্য করেছেন তিনি। শনিবার অ্যাডভোকেট জেনারেল বলেন, ‘‘গোটা বিষয়টি সংবাদমাধ্যমেই দেখেছি। এর বাইরে কিছু জানা নেই। এ নিয়ে রাজ্যের কোনও প্রতিনিধি আমার সঙ্গে আলোচনা করেননি। আমার জানা নেই।’’ কেন্দ্রের অতিরিক্ত সলিসিটর জেনারেল কৌশিক চন্দ বলেন, ‘‘এখনও পর্যন্ত কোনও খবর পাইনি। রাজ্য আইনি লড়াইয়ে গেলে কেন্দ্র পরবর্তী পদক্ষেপ করবে।’’ 
যদিও কেন্দ্রের এক আইনজীবী বলেন, ‘‘সেনা প্রয়োজনে যে কোনও জায়গায় যেতে পারে। রাজ্য আপত্তি করতে পারে না। সেনা কেন্দ্রের নিয়ন্ত্রণাধীন। বর্তমান ঘটনা আইনশৃঙ্খলায় হস্তক্ষেপ নয়। সেনা কোনও ভুল করেনি। মামলা হলে রাজ্যেরই বিড়ম্বনা বাড়বে।’’ কলকাতা হাইকোর্টের আইনজীবী অরিন্দম দাস বলেন, ‘‘রাজ্যকে জানিয়েই সেনা এই কাজ করেছে। সেনার তরফে তথ্য সংগ্রহের কাজ করা হচ্ছিল। এটা রাজ্যের আইনশৃঙ্খলার বিষয়ে হস্তক্ষেপ নয়। দেশের নিরাপত্তার স্বার্থে সেনা এই কাজ করতেই পারে। এখানে আইন ভাঙা হয়নি। রাজ্য আইনি লড়াইয়ে এলে তা ধোপে টিকবে না।’’ 
প্রসঙ্গত, রাজ্যের বিভিন্ন টোল প্লাজায় সেনার ‘তত্পরতা’য় ক্ষুব্ধ হয়েছেন মুখ্যমন্ত্রী। রাজ্যের সঙ্গে আলোচনা না করেই কেন্দ্র ওই পদক্ষেপ করেছে বলে দাবি করেছেন তিনি। যদিও কেন্দ্র এবং সেনার দাবি, রাজ্যকে আগাম জানিয়েই ওই কাজ করা হয়েছিল। শুক্রবার মমতা বলেন, ‘‘আমরা বিষয়টি আইনি পথেই মোকাবিলা করব।’’ 
ঘটনাচক্রে, সেনার ‘তত্পরতা’ নিয়ে এদিনই হেস্টিংস থানায় অভিযোগ দায়ের করেছেন বিপ্লব চৌধুরী নামে এক ব্যক্তি। তাঁর অভিযোগ, রাজ্যের সঙ্গে সেনার টানাপড়েনে একাধিক প্রশ্ন দেখা দিয়েছে। মামলাকারী বলেন, ‘‘সেনা নিয়ম ভেঙেছে কি না, তা জানা দরকার। তাদের বিরুদ্ধে ঘুষ নেওয়ারও অভিযোগ উঠেছে। গোটা বিষয়টি তদন্তের জন্য থানায় অভিযোগ করেছি।’’